C 152/138
BG
Официален вестник на Европейския съюз
6.4.2022 г.
Становище на Европейския икономически и социален комитет относно „Предложение за регламент на Европейския парламент и на Съвета за разгръщането на инфраструктура за алтернативни горива и за отмяна на Директива 2014/94/ЕС на Европейския парламент и на Съвета“ (COM(2021) 559 final — 2021/0223(COD) „Съобщение на Комисията до Европейския парламент, Съвета, Европейския икономически и социален комитет и Комитета на регионите — Стратегически план за внедряване, очертаващ набор от допълнителни действия в подкрепа на бързото разгръщане на инфраструктура за алтернативни горива“ (COM(2021) 560 final) (2022/C 152/23)
Докладчик: John COMER
Искане за консултация
Съвет на Европейския съюз, 30.7.2021 г.
Европейски парламент, 13.9.2021 г.
Европейска комисия, 13.9.2021 г.
Правно основание
членове 90 и 91, членове 170 и 171 и член 304 от Договора за функционирането на Европейския съюз
Компетентна секция
„Транспорт, енергетика, инфраструктури, информационно общество“
Приемане от секцията
9.11.2021 г.
Приемане на пленарна сесия
9.12.2021 г.
Пленарна сесия №
565
Резултат от гласуването („за“/„против“/„въздържал се“)
137/4/9
1.
Заключения и препоръки 1.1.
ЕИСК приветства предложението за регламент за разгръщането на инфраструктура за алтернативни горива.
1.2.
Задвижваните с акумулаторна батерия електрически превозни средства изглежда се превръщат в предпочитан от повечето производители вариант за автомобилен транспорт.
Недостигът на литий (вероятно краткосрочен) и все по-високата му цена представляват проблем за бързото внедряване на задвижваните с акумулаторна батерия електрически превозни средства, както и твърде късно започналото проучване и разработване на по-ефективни системи за съхранение.
Възможността за по-нататъшни научни изследвания и технологично развитие обаче може да спомогне за смекчаване на настоящите проблеми. 1.3.
В световен мащаб има големи залежи от литий.
Чили има най-големите известни залежи от литий; следват Австралия и Китай.
Трябва да се инвестира в нови мини, за да се облекчи сегашното недостатъчно предлагане.
Минното дело е свързано с екологични проблеми, по-специално необходимостта от големи количества вода и риска от замърсяване с токсични химикали, и често води до сериозни социални проблеми.
ЕИСК изразява дълбока загриженост във връзка с тези аспекти на международната търговия.
Международните търговски споразумения и веригите за създаване на стойност трябва да отговарят на изискванията за екологично и устойчиво развитие и да включват обвързващи задължения за надлежна проверка за дружествата (1).
В ЕС има възможности за добив на литий в Португалия, при условие че може да се намери решение на екологичните проблеми. 1.4.
Всеобхватното внедряване на инфраструктура за алтернативни горива в целия ЕС е от основно значение и инвеститорите се нуждаят от увереност, за да изградят такава структура.
Публичните органи трябва да гарантират наличието на алтернативни горива и зарядни станции, когато е необходимо, особено в райони, в които все още не е икономически изгодно да бъдат осигурени такива съоръжения.
(1)
Вж.
становища ОВ C 220, 9.6.2021 г., стр. 118 и ОВ C 123, 9.4.2021 г., стр. 59.